TV-overvågning - tjekliste

*Dette dokument er en tjekliste til brug for skoler, der anvender tv-overvågning mht. hvad, man som skole skal være opmærksom på. Dokumentet indeholder også GF’s tekstforslag/skabeloner til orientering af forskellige persongrupper (punkt 1-2):*

1. *Orientering af:*
	1. *elever samt forældre, besøgende, håndværkere, eksterne rengøringsfolk og andre, der opholder sig på skolens område. Orienteringen sker via skolens* ***hjemmeside****.*
	2. *skolens egne medarbejdere. Orienteringen sker via skolens* ***personalehåndbog****. (Hvis tv-overvågning skal etableres for første gang, skal der også sendes et særskilt* ***varslingsbrev,*** *jf. en særlig pligt for arbejdsgiver til at varsle indførelse af tv-overvågning 6 uger forud for iværksættelse, jf.* [*cirkulære*](https://cirkulaere.modst.dk/cirkulaerer/031-10-Aftale-om-kontrolforanstaltninger/) *om aftale om kontrolforanstaltninger)*
	3. *medarbejdere fra eksterne firmaer, fx* ***rengøringsfirmaer****, kræver særlig opmærksomhed, idet det eksterne firma skal have særskilt og udtrykkelig besked om, at leverandøren SKAL videreformidle orienteringen om tv-overvågning til de medarbejdere, som leverandøren sender ud på skolen.*
2. *Forslag til interne* ***retningslinjer*** *for de it-systemer, som tv-optagelserne gemmes og behandles i. Kun få af skolens medarbejdere må have adgang til disse it-systemer.* ***Registrering*** *af skolens kameraer skal ske i politiets register over tv-overvågningskameraer* ***(POLCAM)***
3. *Kontrakt og indgåelse af* ***databehandleraftale*** *(hvis det er et eksternt firma, der leverer tv-overvågningen) og risikovurdering (via GF’s GDPR-team)*
4. ***Skiltning***

**Ad. 1) ORIENTERING**

***1. a. Forslag til tekst på skolens hjemmeside***

På [\*] Gymnasium er der opsat tv-overvågning. Nedenfor kan du læse hvorfor. Du kan også læse hvordan vi bruger de personoplysninger, vi får via tv-optagelserne og hvad dine rettigheder er, hvis du har opholdt dig i et tv-overvåget område.

Hvilke personoplysninger registrerer vi, og hvad er formålet?

Formålet med overvågningen er kriminalitetsbekæmpelse og –forebyggelse, herunder fremme af trygheden for skolens elever, medarbejdere m.fl.

TV-overvågning sker i tidsrummet [x-x]

Hvis du opholder dig i et område, hvor der er tv-overvågning, kan du blive filmet.

Det er tydeligt markeret med skiltning, at der foretages tv-overvågning. Skiltene er opsat i umiddelbar nærhed af de opsatte kameraer. Skiltene viser et billede af et kamera.

Optagelserne bliver gennemgået ved stikprøvekontrol eller ved konkret konstateret eller konkret mistænkt kriminalitet (fx tyveri, indbrud, hærværk eller personrettet kriminalitet) eller anden ureglementeret adfærd. Optagelserne bruges kun til ovennævnte formål. Optagelserne vil blive videregivet til politiet, hvis det skønnes relevant i et opklaringsøjemed, hvilket kan ske uden dit samtykke, og ellers vil videregivelse kunne ske med hjemmel i lovgivningen eller ved samtykke fra dig.

Hjemlen til at foretage tv-overvågning findes i databeskyttelsesforordningens art. 6, stk. 1, litra c og e, samt i databeskyttelseslovens § 8. Hjemlen til videregivelse til politiet findes i databeskyttelseslovens § 8, stk. 2, nr. 2.

Hvor behandles dine personoplysninger?

De personoplysninger, som [\*] Gymnasium behandler, vil blive behandlet og opbevaret i skolens it-systemer, som kun få af skolens medarbejdere har adgang til.

Optagelser fra tv-overvågning opbevares i løbende 30 dage, hvorefter de slettes, dog kan optagelserne opbevares i et længere tidsrum, hvis det er nødvendigt til bevissikring i kriminalitetsbekæmpelse – især af hensyn til en indgivet anmeldelse om strafbart forhold.

**[BEMÆRK: opbevaringen i 30 dage er som alt overvejende hovedregel den maksimale opbevaringsperiode. Af hensyn til indsigtsretten, jf. om rettigheder nedenfor, bør opbevaringsperioden indstilles til at være så kort som mulig, gerne kortere end 30 dage. Skolen skal naturligvis opbevare optagelserne så længe, at skolen kan få viden om, hvad der er foregået i og omkring bygningen i løbet af en nat eller en weekend. Men skolen bør på den anden side ikke opbevare optagelserne så længe, at en persons anmodning om ”indsigt i egne personoplysninger på tv-optagelserne” vil medføre en kæmpe opgave for fx pedellerne i at skulle sløre/foretage ”masking” af andre personer end den, der har søgt indsigt i optagelserne, inden optagelserne vises til den indsigtsanmodende person.]**

Dine rettigheder

*Retten til at få orientering om behandling af dine personoplysninger:* Du har ret til at få oplyst, at vi behandler personoplysninger om dig og hvorfor, jf. artikel 13 og 14 i databeskyttelsesforordningen. Disse oplysninger får du her.

Hvis du ønsker mere udførlige oplysninger, er du altid velkommen til at kontakte skolens [kontaktperson] eller skolens databeskyttelsesrådgiver (se kontaktoplysninger nedenfor).

*Retten til indsigt:* Du kan få indsigt i, hvilke personoplysninger vi behandler om dig, hvad formålet med behandlingen er, hvor længe vi opbevarer personoplysningerne om dig, hvor vi har oplysningerne fra (hvis vi ikke har modtaget dem fra dig) samt hvem vi evt. videregiver dine oplysninger til, jf. art. 15 i databeskyttelsesforordningen.

Din ret til indsigt kan dog være begrænset, hvis hensynet til private interesser, fortrolighed om tredjemands oplysninger eller tavshedspligt i den offentlige forvaltning kræver det, jf. databeskyttelseslovens § 22.

*Retten til berigtigelse:* Du kan få rettet eller suppleret personoplysninger om dig, som er forkerte eller ufuldstændige, jf. artikel 16 i databeskyttelsesforordningen.

*Retten til begrænsning af behandlingen:* du har ret til at få begrænset vores behandling af dine personoplysninger, hvis der er særlige grunde til det, jf. artikel 18 i databeskyttelsesforordningen.

*Retten til sletning:* Vi opbevarer tv-optagelserne i [30] dage, hvorefter de slettes automatisk. Vi har fastsat dette tidsrum ud fra hensynet til selve formålet med tv-overvågningen. Du kan ikke umiddelbart få slettet optagelse af dig efter kortere tid, end de [30] dage.

*Retten til indsigelse:* Du kan gøre indsigelse mod vores behandling af dine personoplysninger og eventuelt kræve, at oplysningerne bliver slettet, berigtiget eller begrænset, jf. artikel 21 i databeskyttelsesforordningen.

*Sådan gør du brug af dine rettigheder:* du skal kontakte skolens [kontaktperson] eller skolens databeskyttelsesrådgiver [indsæt evt. link til mailadressen dpo@gfadm.dk] og oplyse, hvilken ret, du ønsker at gøre brug af og hvorfor. Vi vil herefter undersøge, om vi er enige med dig i dit ønske. Hvis vi ikke umiddelbart er enige, hører du fra os med en begrundelse for, hvorfor dit ønsker ikke kan imødekommes. Du vil i så fald få lejlighed til at udtale dig, før vi træffer endelig afgørelse om, hvorvidt dit ønske vil blive imødekommet. Vores afgørelse herom skal følge forvaltningslovens regler om høring, begrundelse og klagevejledning, jf. forvaltningslovens §§ 19–25.

Formalia

[\*] Gymnasium er dataansvarlig for de behandlinger af personoplysninger, vi har beskrevet ovenfor.

Hvis du har spørgsmål eller ønsker at gøre brug af dine rettigheder, som er beskrevet ovenfor, kan du kontakte skolens [kontaktperson] eller skolens databeskyttelsesrådgiver [indsæt evt. link til mailadressen dpo@gfadm.dk].

Klageadgang

Du kan klage over [\*] Gymnasiums behandling af dine personoplysninger til Datatilsynet, dt@datatilsynet.dk

Du kan læse om Datatilsynet på [www.datatilsynet.dk](http://www.datatilsynet.dk)

***1. b. Forslag til tekst til medarbejderorientering i varslingsbrev (kun relevant ved ny-etablering af tv-overvågning - varsling af indførelse af tv-overvågning skal gives 6 uger forud for iværksættelse, jf. cirkulære om aftale om kontrolforanstaltninger) og i personalehåndbogen***

**UDKAST[[1]](#footnote-1) til varslingsbrev til medarbejderne**

Kære []

[\*] Gymnasium indfører [tv-overvågning] pr. [dato].

Nedenfor kan du læse hvorfor. Du kan også læse hvordan vi bruger de personoplysninger, vi får via tv-optagelserne og hvad dine rettigheder er, hvis du har opholdt dig i et tv-overvåget område.

Denne beskrivelse vil også blive indarbejdet i den generelle orientering om behandling af medarbejderes personoplysninger, der i forvejen findes i skolens personalehåndbog.

På dette sted vil jeg dog gerne orientere dig om, at [\*] Gymnasium som din arbejdsgiver er meget opmærksom på, at selvom tv-overvågningen er iværksat som et kriminalitetsbekæmpende og --forebyggende tiltag, så kan det ikke undgå også at filme skolens medarbejdere på arbejde, hvilket kan blive oplevet som en kontrolforanstaltning.

Det er derfor væsentligt for [\*] Gymnasium at fremhæve, at tv-overvågningen indføres af hensyn til at forebygge og opklare kriminalitet og højne elevers, medarbejderes og øvrige brugeres tryghed i både dagligdagen og udenfor skolens normale åbningstid.

Tv-overvågningen opsættes i områder, hvor der er stor færdsel, ikke på enmandskontorer og aldrig i omklædnings- eller toiletrum.

Det er på den baggrund [\*] Gymnasiums opfattelse, at tv-overvågningen er sagligt begrundet i driftsmæssige årsager, har et fornuftigt formål, ikke går længere end hvad der er nødvendigt af hensyn til formålet, ikke er krænkende og ikke bør kunne forvolde nogen ansat nævneværdige ulemper.

Optagelserne fra tv-overvågningen kan ses af [de få medarbejdere (funktion – ikke navn) på skolen, der har fx administrative rettigheder til systemet].

Optagelserne fra tv-overvågningen opbevares på servere hos leverandøren af tv-overvågningssystemet i [periode]. [\*] Gymnasium har indgået databehandleraftale med leverandøren om it-sikkerheden på serverne og [\*] Gymnasium holder løbende øje med, at leverandøren overholder denne aftale.

[\*] Gymnasiums tv-overvågning sker med hjemmel i databeskyttelsesforordningens art. 6, stk. 1, litra c og e, samt i databeskyttelseslovens § 8.

Denne orientering til dig sker med henvisning til cirkulære nr. 9588 af 01/11/2010 om aftale om kontrolforanstaltninger (vedlagt).

Hvis du har spørgsmål til dette brev, er du velkommen til at kontakte mig.

Med venlig hilsen

[Rektor]

Kvittering for modtagelse

Dato:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[Medarbejder]

***Personalehåndbogen: Orientering til medarbejderne om behandling af personoplysninger på tv-optagelser som led i skolens tv-overvågning af bygningen***

[Her indsættes formuleringen fra punkt 1a – evt. i tilpasset form, så det stemmer med den form, som den øvrige orientering i personalehåndbogen har]

**1.c. Særskilt procedure til orientering af medarbejdere fra eksterne firmaer, fx rengøringspersonale, håndværkere, vare- og serviceleverandører, idrætsforeninger, mv.**

Standardteksten i punkt 1 lægges på skolens hjemmeside (et lettilgængeligt sted) OG sendes pr. mail til skolens leverandører mv. med besked om, at leverandøren SKAL videreformidle denne orientering til de medarbejdere, som leverandøren sender ud på skolen.

Herudover kan teksten fx blive hængt op i rengøringsrummet og ved vareindlevering.

Tilsvarende orientering gives til kontaktpersonen for idrætsforeninger og andre brugergrupper.

***Ad 2) FORSLAG TIL INTERNE RETNINGSLINJER FOR DE IT-SYSTEMER SOM TV-OPTAGELSERNE GEMMES OG BEHANDES I***

På [\*] Gymnasium har vi følgende procedure for opbevaring, sletning og evt. videregivelse af optagelser fra skolens tv-overvågning.

Tv-optagelser er **personoplysninger** om de personer, der kan ses på optagelserne. [\*] Gymnasium skal behandle personoplysninger i overensstemmelse med god **databehandlingsskik**. Det betyder, at vi skal overholde reglerne i databeskyttelsesforordningen (GDPR) og i den danske databeskyttelseslov, når tv-optagelserne optages, opbevares, gennemses, gøres til genstand for indsigt, videregives og slettes.

Private virksomheder, foreninger og offentlige virksomheder – herunder skolen – der har tv-overvågningskameraer, der overvåger ”*gade, vej, plads eller lignende områder, som benyttes til almindelig færdsel*” skal registreres i Politiets Kameraregister (POLCAM). Det sker via [www.politi.dk/kamera](http://www.politi.dk/kamera). Væsentlige ændringer skal også registreres. Ny-etablerede kameraer skal registreres senest 14 dage efter opsætning.

God databehandlingsskik

Datatilsynet har udtalt, at indsamling af personoplysninger via tv-overvågning, der sker med henblik på at forebygge kriminalitet, sikre tryghed og støtte politiets efterforskning er et **sagligt** **formål**.

**Gennemsyn og lagring** af billeder fra en tv-overvågning må også kun ske, når formålet er sagligt. En tilsidesættelse af dette krav om saglighed kan give den person, hvis personoplysninger derved behandles ulovligt, krav på erstatning, jf. GDPR art. 82.

[\*] Gymnasium har besluttet, at det er skolens tekniske personale samt skolens ledelse, der har brugeradgang til at gennemse tv-overvågningen. Brugeradgangene ajourføres [hvor ofte? Fx 1. gang årligt og/eller ifm. stillingsændringer og fratræden].

Skolen har overvejet, om tv-overvågningen er **proportionel**, eller om det ønskede formål (at forebygge kriminalitet, understøtte bygningsdriften og højne trygheden) kan nås med mindre indgribende midler end tv-overvågning. Skolen vurderer, at andre mindre midler ikke er tilstrækkelige og ikke har haft den fornødne effekt.

Skolen sørger for, at overvågningen gennemføres på en sådan måde, at den virker mindst muligt integritetskrænkende for elever og medarbejdere på skolen.

**Videregivelse** af tv-overvågning til politiet kan ske uden samtykke fra de afbildede personer, hvis formålet er kriminalitetsopklaring.

Videregivelse kræver ikke særskilt orientering om selve videregivelsen til den afbildede person, når blot skolen har givet en generel forudgående orientering om den behandling af personoplysninger, som tv-overvågningen indebærer, jf. netop nedenfor [samt teksteksemplet i dette dokuments afsnit 1].

Anden videregivelse, fx til forsikringsselskab, kræver samtykke fra de afbildede personer.

Orienterings-/oplysningspligt

Skolen skal på eget initiativ give **meddelelse** til de personer, om hvem oplysninger indsamles, jf. GDPR art. 13. Der er derfor lavet informationsmateriale på skolens hjemmeside, der retter sig mod elever, forældre, håndværkere, eksterne rengøringsmedarbejdere og andre serviceleverandører, og der er lavet et afsnit i Personalehåndbogen, der retter sig mod de ansatte.

***[BEMÆRK: Der er meget at vinde for skolen ved at iagttage oplysningspligten på forhånd ved generel information på hjemmesiden og i personalehåndbogen. Når oplysningspligten er iagttaget på forhånd, slipper skolen nemlig for at give en særskilt orientering til person X om, at tv-optagelser af pågældende, der fx udøver hærværk på skolens bygninger, er videregivet til politiet. Dette vil være en stor lettelse for skolen ifm. politianmeldelse af fx hærværk og videregivelse af tv-optagelser til politiet.]***

Over for de ansatte er der (i tillæg til orienteringspligten) en særlig varslingspligt i Cirkulære nr. 9588 af 01/11/2010 om aftale om kontrolforanstaltninger, som skal iagttages, hvis der er tale om ny-opsætning. [Se teksteksemplet i dette dokuments afsnit 1.b].

De oplysninger, som er skolen har givet, er:

* Den dataansvarliges eller dennes repræsentants identitet
* Formålene med og hjemlen til den behandling, hvortil oplysningerne er bestemt. Kravet indebærer, at der skal gives den registrerede person tilstrækkelig information til, at han/hun bliver klar over, hvad der er baggrunden for, at der indsamles oplysninger om ham/hende
* Oplysning om, at optagelserne vil blive videregivet til politiet ved mistanke eller viden om kriminelle aktiviteter el.lign.
* Information om, at optagelser vil blive gennemgået i form af stikprøvekontrol
* Hvor længe oplysningerne bliver opbevaret
* Hvor overvågningen foregår.

Sletning af tv-optagelser

For tv-overvågning gælder der en udtrykkelig sletteregel på 30 dage. På vores skole slettes tv-optagelserne [x] dage (løbende), hvilket sker automatisk. Sletningen omfatter også backuppen.

Kontakt til politiet ved mistanke eller viden om kriminelle forhold

Hvis det viser sig, at der er mistanke eller viden om kriminelle eller ureglementerede forhold, og optagelserne dermed indeholder oplysninger om strafbare forhold, må der alene være tale om en **kortvarig opbevaring** med henblik på politianmeldelse, og politianmeldelse skal foretages **snarest muligt**, ligesom optagelserne skal afleveres til politiet i forbindelse med anmeldelsen og slettes fra [\*] Gymnasiums eget system umiddelbart derefter.

Skolens videregivelse af optagelserne til politiet udløser ikke krav om særskilt orientering om selve videregivelsen til den afbildede person, når blot skolen har givet en generel forudgående orientering om den behandling af personoplysninger, som tv-overvågningen indebærer, fx på hjemmesiden, jf. ovenfor [samt teksteksemplet i dette dokuments afsnit 1].

Datasikkerhed

Det er skolens tekniske personale og ledelse, som har adgang til at se tv-overvågningen. Det er ligeledes deres ansvar at kontakte politiet, hvis der er mistanke om kriminalitet, sørge for relevant videregivelse af tv-optagelserne (via et sikkert medium) og sørge for, at data efterfølgende bliver slettet fra de it-systemer, som skolen benytter. Skolens ledelse og tekniske personale aftaler indbyrdes, hvordan arbejdsfordelingen foregår i denne forbindelse.

Alle tv-optagelser findes i systemet [\*]. som hostes hos [\*]. og leveres/supporteres af [\*]. og som der er indgået databehandleraftale med.

[Navn på ansvarlig medarbejder på skolen] sørger for løbende opfølgning på kontrakt og databehandleraftale med [det firma, der leverer/supporterer systemet].

***Ad 3. RISIKOVURDERING, KONTRAKT OG DATABEHANDLERAFTALE*** *[ikke relevant, hvis skolen selv ejer, hoster og supporterer systemet til tv-overvågningen]*

Hvis skolen har en ekstern leverandør/supporttør af tv-overvågning, skal der være indgået en databehandleraftale, og skolen skal foretage risikovurdering af databehandlingen. Derudover skal det løbende kontrolleres, fx hver eller hvert andet år indhente, gennemlæse og forholde sig til en revisionserklæring, der dokumenterer, at sikkerheden hos leverandøren fortsat er i orden. [GF’s GDPR-team kan bistå.]

***Ad 4. SKILTNING***

Når skolen foretager tv-overvågning af steder og lokaler, der er almindelig adgang til, samt af arbejdspladser, skal skolen ved skiltning eller på anden tydelig måde oplyse om overvågningen.

Skiltning skal sættes op udendørs og indendørs og i umiddelbar nærhed af de opsatte kameraer. Skiltene skal vise et billede af et kamera.

1. Skal gennemarbejdes af skolen og bør drøftes med TR inden det sendes ud til medarbejderne [↑](#footnote-ref-1)